Skoda går efter børnefamilierne med kæmpe-elbil

Skoda er på vej med sin hidtil største elbil. Den nye Peaq bliver markant større end Enyaq og får plads til op til syv personer. For børnefamilier kan den blive et af de mest interessante alternativer til de store fossil-SUV’er.

Skoda har allerede Enyaq i elbilprogrammet, men den kommende Peaq spiller i en helt anden størrelsesklasse. Ifølge de første oplysninger bliver bilen næsten 22 centimeter længere end Enyaq og omkring 12 centimeter længere end Kodiaq.

Dermed lander Peaq tæt på 4,9 meter i længden. Det er stort. Meget stort. Og pointen er ikke bare at lave en elbil, der fylder mere i indkørslen. Skoda går direkte efter familierne, der i dag vælger store SUV’er, fordi de har brug for plads, fleksibilitet og en tredje sæderække.

Bygget til børnefamilier

Peaq får op til syv sæder, og Skoda lover, at pladsen ikke kun skal være god på papiret. Akselafstanden bliver mere end 17 centimeter længere end i Kodiaq, og det skal give bedre benplads i kabinen – også længere bagude.

– Målet var at skabe en af de mest rummelige biler i segmentet. Det er en af Skodas vigtigste kerneværdier, siger Miroslav Špalek, der arbejder som konceptkoordinator på modellen.

Tredje sæderække i Skoda Peaq.

Skoda har blandt andet placeret førersædet højere og tættere på rattet for at frigøre mere plads til passagererne bagved. Det lyder som en lille detalje, men i en bil med tre sæderækker kan den slags være forskellen på en reel syvpersoners bil og en fempersoners bil med nødsæder i bagagerummet.

Stor, men ikke klodset

Udfordringen for Skoda bliver at få Peaq til at ligne andet end en elektrisk minibus. Derfor har designteamet arbejdet med lange linjer, lavere visuel profil og en mere strømlinet taglinje.

Se Skodas sneak-peek på Peaq.

– For at få en så stor bil til at se elegant ud, skal man visuelt forlænge linjerne, siger designer Baptiste de Brugiere.

Peaq skal altså ramme den svære balance mellem praktisk familiebil og moderne el-SUV. Den bliver længere end Kodiaq, mere rummelig end Enyaq og får op til syv sæder. For danske familier, der har ventet på en stor elbil uden luksusbil-pris, kan Skodas nye kæmpe derfor blive værd at holde øje med.

Rækkevidden lyder på over 600 kilometer i de største versioner, og bilen kan lynlade fra 10 til 80 procent på ned til 28 minutter. Nu mangler vi bare det vigtigste: prisen.

Skoda går efter børnefamilierne med kæmpe-elbil