Skoda Peaq får 7 sæder og over 600 km rækkevidde

Skoda gør nu sit hidtil mest ambitiøse fremstød i den tunge elektriske familieklasse. Den kommende Skoda Peaq bliver mærkets nye elektriske topmodel, og alt ved bilen peger i samme retning: Den skal overbevise de danske familier om, at tiden er inde til at skifte den store fossilbil ud med en stor el-SUV.

Det er ikke en lille nichebil, Skoda er på vej med. Peaq måler knap 4,9 meter, kan leveres med op til syv siddepladser og lægger sig dermed i den del af markedet, hvor plads, komfort og langtursegenskaber ofte vægter højere end smarte gimmicks. Det er også derfor, bilen føles som et klart svar på det spørgsmål, mange børnefamilier stadig stiller: Kan en stor elbil faktisk erstatte familiens traditionelle langtursbil uden at blive et irritationsmoment i hverdagen?

Skoda vil fjerne de klassiske elbilsbekymringer

Peaq er bygget til at tage livet af de indvendinger, som stadig får nogle bilkøbere til at tøve med at gå elektrisk. Rækkevidden lyder på over 600 kilometer i de største versioner, og bilen kan lynlade fra 10 til 80 procent på ned til 28 minutter.

Skoda Peaq (foto: Skoda)

Samtidig lægger Skoda tung vægt på rummelighed. I femsæders-udgaven byder Peaq på et bagagerum, der ifølge mærket er det største, man endnu har set i en Skoda-produktionsmodel. Og med frunk under frontklappen bliver der også ekstra plads til kabler og småtasker, som ellers ofte flyder i bagagerummet.

En lounge på hjul

Skoda forsøger også at løfte Peaq op i en mere luksuspræget liga, end mærket normalt forbindes med. Kabinen kan udstyres med massagestole, benstøtter, wellness-funktioner og et lydanlæg udviklet sammen med Sonos. Det er en interessant prioritering, for her prøver Skoda tydeligvis at sælge mere end bare rækkevidde og plads. Skoda Peaq skal også føles som et rart sted at være på de lange ture.

Det samme gælder de mange små detaljer, som Skoda elsker at slå sig op på, de såkaldte Simply Clever-løsninger. Her får Peaq blandt andet trådløs mobilopladning, foldbart bord, USB-stik på tredje sæderække og QR-kode i bagagerummet, der viser bilens opbevaringsmuligheder.

Det bliver også den første Skoda med viskerblade med integrerede sprinklere, som angiveligt udnytter sprinklervæsken mere effektivt og giver mere effektiv rengøring af forruden.

Skoda Peaq lander med tre forskellige drivlinjer – 60, 90 og 90x – med effekter fra 150 kW til 220 kW. Varianterne 90 og 90x har en rækkevidde på over 600 kilometer og kan ved DC-lynopladning oplades fra 10 til 80 procent på 28 minutter. 60-varianten klarer samme opladning på 24 minutter.

Skoda Peaq | 60 | 90 | 90X
Batterikapacitet (brutto) | 63 kWh | 91 kWh | 91 kWh
Rækkevidde | Over 460 km | Over 600 km | Over 600 km
Batterikemi | NMC | NMC | NMC
Motoreffekt | 150 kW | 210 kW | 220 kW
Ladetid (10-80 procent) | Op til 27 minutter | Op til 28 minutter | Op til 28 minutter
Acceleration 0-100 km/t | 8,6 sek. | 7,1 sek. | 6,7 sek.
Tophastighed | 160 km/t | 180 km/t | 180 km/t
| | |

Nyt Android-baseret infotainmentsystem

Peaq har det nyeste Android-baserede infotainmentsystem med omfattende personaliseringsmuligheder og et bredt udvalg af nyttige og underholdende apps – både indbyggede Skoda-apps og tredjepartstjenester som Spotify, YouTube og Google Maps.

En ny digital bilnøgle har også premiere og gør det muligt at erstatte den traditionelle nøgle med en smartphone- eller smartwatch-app – særligt praktisk i biler, der deles af flere førere. Vigtig køreinformation vises på en 10-tommer førerskærm, suppleret af en 13,6-tommer infotainmentskærm med haptisk betjening. Et head-up display med augmented reality kan tilvælges.

Skoda Peaq introduceres i Danmark i løbet af efteråret, loves det.

Skoda Peaq får 7 sæder og over 600 km rækkevidde