Flagskibet Skoda Peaq har imponerende lav pris

MLADÁ BOLESLAV, TJEKKIET: Skoda har her til aften vist sit nye elektriske flagskib, Skoda Peaq, frem ved et event i Tjekkiet. Og selv om bilen er stor, rummelig og fyldt med klassisk Skoda-fornuft, er det prisen, der stjæler rampelyset. Peaq starter ved 339.995 kroner som fempersoners udgave. Vil du have syv sæder, koster det blot 9.995 kroner ekstra. Dermed kan Skoda sende en stor elektrisk familie-SUV på gaden til lige under 350.000 kroner.

Det er opsigtsvækkende. Ikke mindst fordi Peaq er 216 millimeter længere end Enyaq og har en akselafstand på næsten tre meter. Med andre ord: Det her er ikke bare en lidt større Enyaq med et nyt navn. Det er Skodas bud på den elektriske storfamiliebil.

Det er Peaq 90, du bør kigge på

Indstigningsmodellen Peaq 60 kommer med 204 hestekræfter, et batteri på 59 kWh netto og en rækkevidde på 450 kilometer. Det er fint til hverdagsbrug, men i en bil af den her størrelse er det næppe den version, der får flest familiefædre til at klikke sig ind på konfiguratoren.

Den interessante variant hedder Peaq 90 Selection. Her får man 286 hestekræfter, et 86 kWh batteri og op til 605 kilometers rækkevidde. Prisen er 409.995 kroner – eller lige omkring 420.000 kroner med syv sæder. Det er stadig markant lavere end flere af de oplagte konkurrenter.

Og netop her bliver Peaq farlig. Hyundai Ioniq 9 starter ved lige over en halv million kroner. Kia EV9 ligger endnu højere. Skoda går ikke efter at vinde luksuskrigen mod premium-mærkerne. I stedet gør Peaq noget langt mere Skoda-agtigt: Den giver almindelige familier mere plads, mere rækkevidde og mere bil for pengene.

Pladsen er ikke kun på papiret

iNPUT var tidligere på foråret inviteret til at se og pille ved Skoda Peaq, og bilen føles præcis så stor, som tallene antyder. Den tredje sæderække er ikke kun en nødløsning til små børn på korte ture. Voksne kan faktisk sidde der uden straks at fortryde alle livsvalg. Det gør en stor forskel, for mange syvpersoners elbiler sælger idéen om syv sæder bedre, end de leverer den i praksis.

Med fem sæder i brug rummer bagagerummet hele 935 liter. Med alle tre sæderækker oppe er der stadig 299 liter tilbage. Dertil kommer en frunk på 37 liter, hvor ladekabler og andet rod kan gemmes væk. Det er præcis den slags, der betyder noget, når bilen skal fungere med børn, sportstasker, ferieoppakning og hverdagskaos.

Der er fin plads på tredje sæderække.

Her med syv sæder.

Klassisk Skoda – bare elektrisk og større

Peaq kommer naturligvis med en stribe af de løsninger, Skoda-ejere plejer at elske. Frunk, elektrisk bagklap, varme i bagsæderne, trezoners klimaanlæg og Travel Assist 3.0 er blandt udstyret i Selection. Derudover får Peaq et nyt lodret infotainmentsystem på 13,6 tommer, Android-baseret software, mulighed for Sonos-lyd med 16 højttalere, skjulte dørhåndtag og et enormt panoramaglastag med elektronisk nedblænding.

Bilen kan også få anhængertræk. Peaq 60 og Peaq 90 må trække op til 1.800 kilo, mens Peaq 90x med firehjulstræk hæver tallet til 2.000 kilo. Det gør Peaq til mere end bare en stor kabine på hjul. Den rammer lige ned i det hul, hvor mange danske elbilkøbere står i dag: De vil have plads, rækkevidde og trækevne – men de vil ikke nødvendigvis betale luksus-SUV-priser for det.

En elektrisk Kodiaq med mere pondus

Skoda Peaq ligner elbilen til dem, der egentlig ville have en elektrisk Kodiaq. Bare med mere plads, længere rækkevidde og en pris, der er svær at ignorere.

Model | Peaq 60 | Peaq 90 | Peaq 90x
Motoreffekt | 204 hk | 286 hk | 299 hk
0-100 km/t | 8,5 sek. | 7,1 sek. | 6,7 sek.
Topfart | 160 km/t | 180 km/t | 180 km/t
Batterikapacitet | 59 kWh | 86 kWh | 86 kWh
Rækkevidde | 450 km | 602 km | 634 km
Max. DC-ladeeffekt | 160 kW | 199 kW | 199 kW
DC-oplad. 10-80 % | 27 min. | 28 min. | 28 min.
Egenvægt (7-pers.) | 2.125 kg (2.161 kg) | 2.309 kg (2.334 kg) | 2.382 kg (2.411 kg)
Trækevne | 1.800 kg | 1.800 kg | 2.000 kg
Pris (5 sæder) | 339.995 kr. | 409.995 kr. | 439.995 kr.
Pris (7 sæder) | 349.990 kr. | 419.990 kr. | 449.990 kr.

Den billigste version er imponerende billig. Men det er Peaq 90 med syv sæder, der ligner det store kup. For omkring 420.000 kroner får man en stor elektrisk familie-SUV med lang rækkevidde, 286 hestekræfter, masser af bagageplads og mulighed for anhængertræk. Det er den slags regnestykke, der kan flytte biler.

Skoda Peaq lanceres i Danmark til oktober. Se også videoen med vores første indtryk af Skoda Peaq:

Flagskibet Skoda Peaq har imponerende lav pris