Produktionen af kæmpe-Skoda er gået i gang

De første eksemplarer af Skodas nye elektriske flagskib er nu på vej gennem fabrikken i Mladá Boleslav i Tjekkiet. Peaq produceres på samme samlebånd som Elroq, Enyaq og Octavia. Det gør det muligt for Skoda løbende at skrue op og ned for produktionen af de enkelte modeller alt efter efterspørgslen.

Interessen ser foreløbig ud til at være solid. Ved udgangen af juli havde Skoda modtaget næsten 8.500 bestillinger på den store el-SUV.

Skodas største bil til dato

Med en længde på 4,87 meter er Peaq 22 centimeter længere end Enyaq. Akselafstanden er knap tre meter, og bilen kan leveres med fem eller syv sæder. I den fempersoners udgave rummer bagagerummet hele 935 liter. Med alle syv sæder i brug er der 299 liter, mens kapaciteten vokser til 890 liter, når den bageste sæderække klappes ned. Dertil kommer en frunk på 37 liter.

Den tredje sæderække er dog ikke standard. Den koster 9.995 kroner ekstra.

Priser fra 339.995 kroner

Den billigste Peaq 60 Selection koster 339.995 kroner med fem sæder. Den har 204 hk, et batteri på 59 kWh netto og en opgivet rækkevidde på 450 kilometer. Peaq 90 Selection koster 409.995 kroner og får et batteri på 86 kWh, 286 hk og op til 634 kilometers rækkevidde.

Topmodellen Peaq 90x Selection har firehjulstræk, 299 hk og en rækkevidde på 602 kilometer. Prisen starter ved 439.995 kroner.

Lynopladning fra 10 til 80 procent tager ifølge Skoda 27 minutter i basismodellen og 28 minutter i de to varianter med det store batteri. Den maksimale ladeeffekt er henholdsvis 160 og 199 kW. Det er respektable tal, men ikke blandt markedets hurtigste i 2026.

Peaq kan bestilles nu og får dansk publikumspremiere på Elbilmessen i Herning den 2. til 4. oktober. Herefter ventes den ud til de danske forhandlere i løbet af oktober.

Produktionen af kæmpe-Skoda er gået i gang